കാര്ത്ത്യായനിയമ്മയ്ക്ക് ഓണക്കോടിയുമായി സാക്ഷരതാ മിഷന് ഡയറക്ടര് എത്തി ഹരിപ്പാട്: അക്ഷര മുത്തശ്ശി കാര്ത്ത്യായനിയമ്മയ്ക്ക് ഓണക്കോടിയും ആശംസയുമായി സാക്ഷരതാ മിഷന് ഡയറക്ടര് ഡോ.പി.എസ്.ശ്രീകലയും ജനപ്രതിനിധികളുമെത്തി. നാലാം തരം തുല്യതാ പരീക്ഷാ വിജയിയായ കാര്ത്ത്യായനിയമ്മ നാരീശക്തി പുരസ്കാരം ജേതാവാണ്. സംസ്ഥാനത്തെ ഏറ്റവും കൂടുതല് പ്രായമുള്ള സാക്ഷരതാ ഏഴാംതരം തുല്യതാ പഠിതാവാണ് ചേപ്പാട് മുട്ടം ചിറ്റൂര് പടീറ്റതില് കാര്ത്ത്യായനിയമ്മ. ഖാദി സെറ്റും മുണ്ടുമാണ് ഓണക്കോടിയായി ഡോ.പി.എസ്.ശ്രീകല നല്കിയത്. ജില്ലാ പഞ്ചായത്തംഗം കെ.ജി. സന്തോഷ് പൊന്നാടയണിയിച്ച് ആദരിച്ചു. മന്ത്രി വി. ശിവന്കുട്ടി കാര്ത്ത്യായനിയമ്മയ്ക്ക് നാലാം തരം തുല്യതാ സര്ട്ടിഫിക്കറ്റ് നല്കാന് എത്തുമെന്ന് അവര് പറഞ്ഞു. ജില്ലാ പഞ്ചായത്ത് വൈസ് പ്രസിഡന്റ് ബിപിന് സി. ബാബു, മുതുകുളം ബ്ലോക്ക് പഞ്ചായത്ത് വൈസ് പ്രസിഡന്റ് ജി. ഉണ്ണിക്കൃഷ്ണന്, ഗ്രാമപഞ്ചായത്തംഗം സനല് കുമാര്, ജില്ലാ കോഓര്ഡിനേറ്റര് രതീഷ്, പ്രേരക് സതി എന്നിവര് പങ്കെടുത്തു.